Non confundir con Erisipela.

O **erisipeloide** é unha doenza infecciosa humana causada pola bacteria *Erysipelothrix rhusiopathiae* que afecta o ser humano e transmítese por contacto sanguíneo cun animal ou carne infectado (xeralmente por abrasións nas mans por un rabuñazo, mordida ou por contacto con carne crúa ou case crúa). Xeralmente a infección restrínxese á pel (**erisipeloide cutáneo** ou **de Rosenbach**), fundamentalmente nas mans, mais en casos raros migra ao interior do corpo e causa unha infección xeneralizada (septicemia). Esta bacteria produce unha doenza parecida en animais, que son a fonte de contaxio para o home. É máis común entre persoas que tratan con carne e animais, como veterinarios, pescadores, carniceiros, cociñeiros e tratantes de animais.

Non se debe confundir coa erisipela humana, a cal é causada por outras bacterias, os estreptococos, e ten outras características.

Causa
-----

A *Erysipelothrix rhusiopathiae* é unha bacteria bacilar grampositiva que pode encontrarse en peixes, aves, mamíferos e moluscos. Na pel, pode producir certos encimas que lle axudan a abrirse camiño a través dos tecidos como a neuraminidase. Este encima axuda o microorganismo a invadir tecidos e entrar na corrente sanguínea. Ademais, ten dúas proteínas de superficie adhesivas, RSPA e RSPB, que serven para axudar o microorganismo a adherirse tanto a tecidos vivos, coma a fibras de coláxeno de tipo I e IV, e a superficies abióticas, como o polistireno. Cando entra na corrente sanguínea pode causar problemas cardíacos, neurolóxicos e articulares serios.

Sinais e sintomas
-----------------

Na pel causa unhas manchas vermellas, sensibles e quentes (eritema), fundamentalmente no dorso das mans. Xeralmente o organismo elimina a bacteria por conta propia sen deixar secuelas. Raramente, consegue entrar na corrente sanguínea (bacteremia) causando problemas cardíacos, neurolóxicos ou articulares e sintomas de infección bacteriana como febre, dor e malestar.

Epidemioloxía
-------------

É común en diversos animais domésticos e salvaxes, dos que forma parte da súa flora normal, e encóntrase no 20 a 40% do gando saudáble, especialmente en porcos, onde na maioría dos casos son pouco ou nada sintomáticos. A infección en humanos é rara, e considérase principalmente unha doenza laboral.

Tratamento
----------

En xeral a bacteria é sensible ás penicilinas. No raro caso de bacteremia, ademais de penicilinas, pode usarse cefalosporina, ceftriaxona ou ciprofloxacino soa ou en combinación con eritromicina ou rifampicina. O tratamento pode ser por vía oral durante 5 a 7 días ou intramuscular en dose única. A bacteria é naturalmente resistente á vancomicina.

Prevención
----------

Limpar as superficies que entran en contacto con animais ou carne con desinfectante, usar luvas e cociñar ben a carne axuda a previr esta infección.

Notas
-----

1. ↑  Brooke C, Riley T (1999). "Erysipelothrix rhusiopathiae: bacteriology, epidemiology and clinical manifestations of an occupational pathogen". *J Med Microbiol* **48** (9): 789–99. PMID 10482289. doi:10.1099/00222615-48-9-789.
2. ↑  Brouqui P, Raoult D (2001). "Endocarditis due to rare and fastidious bacteria". *Clin Microbiol Rev* **14** (1): 177–207. PMC 88969. PMID 11148009. doi:10.1128/CMR.14.1.177-207.2001.
3. ↑  Nassar I, de la Llana R, Garrido P, Martinez-Sanz R (2005). "Mitro-aortic infective endocarditis produced by *Erysipelothrix rhusiopathiae*: case report and review of the literature". *J Heart Valve Dis* **14** (3): 320–4. PMID 15974525.
4. ↑  "Erysipeloid infection". *Encyclopedia Britannica* (en inglés). Consultado o 2020-03-17.
5. 1 2  "Erysipeloid: Background, Pathophysiology, Epidemiology". 2019-11-08.
6. ↑  "Erysipeloid: MedlinePlus Medical Encyclopedia". *medlineplus.gov* (en inglés). Consultado o 2020-03-17.
7. ↑
8. 1 2  Vinetz J (October 4, 2007). "*Erysipelothrix rhusiopathiae*". *Point-of-Care Information Technology ABX Guide*. Johns Hopkins University. Arquivado dende o orixinal o 07 de xuño de 2008. Consultado o 16 de marzo de 2015.
9. 1 2  "Erysipeloid Treatment & Management: Medical Care, Surgical Care, Consultations". 2019-11-08.

|  |  |
| --- | --- |
| Control de autoridades | 
* Wd: Q1607983
* BNCF: 32041
* EBID: ID
* GEC: 0103911
* JSTOR: erysipeloid
* MAG: 2779937882

 |

|  |  |
| --- | --- |
| Identificadores | 
* DiseasesDB: 4432
* DOID: DOID:0050061
* eMedicine: 1054170
* ICD-9: 027.1
* ICD-10: A26
* KEGG: H01315
* MedlinePlus: 000632
* MeSH: D004887
* MeSH: C01.252.410.334.329

 |